Predkladacia správa 

	Návrh na udelenie štátneho súhlasu sa predkladá v súlade s Programovým vyhlásením vlády Slovenskej republiky, v ktorom sa uvádza, že „Za súčasť diverzifikácie a vytvárania súťaživého prostredia vláda pokladá aj vznik kvalitných súkromných vysokých škôl.“ a v súlade s § 47 ods. 1 zákona  č. 131/2002 Z. z. o vysokých školách a o zmene a doplnení niektorých zákonov v znení neskorších predpisov (ďalej len „zákon o vysokých školách“). Vláda prerokúva návrh ministerstva školstva a udeľuje štátny súhlas na pôsobenie súkromnej vysokej školy v súlade s § 47 ods. 6 a § 102 ods. 1 písm. c) zákona o vysokých školách.

	 Žiadosť o súhlas v mene štátu na oprávnenie pôsobiť ako súkromná vysoká škola (o štátny súhlas) pod názvom Vysoká škola v Sládkovičove (názov upravený Akreditačnou komisiou) v súlade s § 47 zákona o vysokých školách podala na ministerstvo školstva v roku 2004 právnická osoba Vysoká škola Visegrádu, s. r. o. so sídlom v Sládkovičove, ktorá má právnu formu spoločnosti s ručením obmedzeným. 

	Akreditačná komisia v súlade so zákonom posúdila žiadosť, súhlasí s udelením štátneho súhlasu a zároveň uviedla, že uvedená súkromná vysoká škola je spôsobilá poskytovať dva bakalárske študijné programy – jeden v dennej a dva v externej forme štúdia v študijnom odbore verejná politika a verejná správa a v študijnom odbore sociálna práca na obdobie štandardnej dĺžky štúdia. 

	Keďže sú splnené podmienky na udelenie štátneho súhlasu podľa § 47 ods. 7 zákona o vysokých školách, navrhuje ministerstvo školstva vláde udeliť štátny súhlas právnickej osobe Vysoká škola Visegrádu, s. r. o. so sídlom v Sládkovičove, aby uvedená právnická osoba bola oprávnená pôsobiť ako súkromná vysoká škola s názvom Vysoká škola v Sládkovičove. Po udelení štátneho súhlasu v súlade so zákonom o vysokých školách ministerstvo školstva udelí vysokej škole príslušné práva uskutočňovať študijné programy a zaregistruje vnútorné predpisy.

	Význam vzniku Vysokej školy v Sládkovičove spočíva najmä v naplnení jej poslania, podľa ktorého vo výskume ako aj vo vzdelávaní bude zameraná najmä na oblasti verejnej politiky a verejnej správy a sociálnej práce a perspektívne aj na vysokoškolské vzdelávanie vo vyšších stupňoch štúdia ako aj v ďalších študijných odboroch s dôrazom na stredoeurópsku a európsku dimenziu vzdelávania, cezhraničné vzdelávanie, spoluprácu v rámci krajín Vyšegrádskej štvorky a prípravu odborníkov so širokým záberom uplatnenia schopných začleniť sa do spoločenskej a ekonomickej praxe aj v rámci euroregiónu V-4 a Európskej únie. Vytvára predpoklady na uspokojovanie narastajúceho záujmu uchádzačov o štúdium v ponúkaných študijných programoch, a to bez finančných nákladov štátneho rozpočtu. 
 
Návrh na udelenie štátneho súhlasu nemá dosah na štátny rozpočet, lebo uvedená súkromná vysoká škola zabezpečuje svoju činnosť predovšetkým z vlastných prostriedkov, nemá environmentálny vplyv, rozširuje možnosť pôsobenia podnikateľských subjektov vo vysokoškolskom vzdelávaní. Má pozitívny vplyv na zamestnanosť, lebo postupne v súlade so svojim rozvojom zamestná pracovníkov potrebných na chod tejto súkromnej vysokej školy. V priebehu rokov 2005 až 2009 zamestná najmä cca 4 – 6 vysokoškolských učiteľov na ustanovený týždenný pracovný čas a ďalších cca 15 na skrátený pracovný čas, a to najmä z regiónov Bratislava a Trnava. 
Návrh na udelenie štátneho súhlasu prešiel medzirezortným pripomienkovým konaním, oprávnené pripomienky boli akceptované, zásadné pripomienky nevzniesol žiadny pripomienkujúci subjekt. 
Návrh na udelenie štátneho súhlasu je v súlade s Ústavou SR a so všeobecne záväznými právnymi predpismi a odporúča sa vláde SR, aby ho schválila.